Соопштение за јавноста

По повод одлуката на Министерството за здравство, да се воведе како мерка еднократна финансиска стимулација на матичните лекари со цел интензивирање на процесот на вакцинација, Здружението на лекари по општа - семејна медицина би сакало да го изрази својот став.

Од почетокот на пандемијата матичните лекари активно се инволвирани во извршување на сите мерки и протоколи кои беа донесени од страна на Владата и Министерството за здравство. Професионално и максимално ангажирано ги спроведуваме во текот на секојдневните работни обврски кои ниту во еден момент не се редуцираа, туку напротив само се зголемуваа.

Од самиот почеток матичните лекари се конструктивни бидејќи сме свесни за проблемот со кој се соочуваме. Поднесувавме писмени предлози до Комисијата за заразни болести со цел да се решат проблемите со кои се соочуваме во текот на пандемијата и да ја подобриме ефикасноста и исходите од борбата со Ковид-19.

Баравме да бидат вклучени претставници на матичните лекари во Комисијата за заразни болести бидејќи сметаме дека решение за проблемите ќе се најдат ако се инволвираат оние кои во прв ред се соочуваат со проблемот.

Неоспорен факт е дека примарната здравствена заштита, односно матичните лекари се столбот на здравствениот систем и дека токму тој столб спречува наплив на пациенти во секундарното и терциерното здравство.

Со нетрпение го очекувавме пристигнувањето на вакцините и почетокот на вакцинацијата.

Едукацијата на нашите пациенти ја започнавме и пред да започне процесот на вакцинацијата бидејќи ја знаевме нејзината неопходност. Беа организирани работилници од страна на СЗО кои беа со голема посетеност од страна на матичните лекари, а се однесуваа токму на усовршување на комуникацијата со пациентите во врска со вакцинацијата против Ковид-19. Едукацијата и информирањето на нашите пациенти не запре во ниту еден момент,тие се континуирани.

Пациентите првиот контакт го остваруваат со својот матичен лекар, градат доверба и партнерски однос во обезбедување на грижа за здравјето на пациентот. Најголема доверба во здравствениот систем е токму онаа доверба која пациентот ја има кон својот матичен лекар. Со одлуката на Министерството за здравство, се поткопува таа доверба градена со години, се уништува партнерскиот однос матичен лекар – пациент, се нарушува интегритетот на матичниот лекар.

Сметаме дека постојат подобри солуции за да се зголеми процентот на вакцинираност и сметаме дека оваа мерка е контрапродуктивна и ќе донесе повеќе штета отколку корист.

Здружение на лекари по општа медицина семејна медицина

Скопје 02.12.2021